Meteorologene bommet – høyfjellshotell sier de mistet 100 gjester
Meteorologene meldte pøsregn, og anbefalte folk å droppe helgens fjelltur. I stedet ble det sol fra blå himmel fredag ettermiddag. – Frustrerende, sier hotellsjef Simen Berge på Sirdal Høyfjellshotell. Men lørdag kom regnet. (Stavanger Aftenblad) Både hyttefolk og reiselivsaktører i Sirdal i Vest-Agder reagerer etter at vakthavende meteorolog Stine Sagen anbefalte rogalendinger å droppe helgens fjelltur. Området er et populært vintersportssted for innbyggere i Stavanger-området.  Meteorologisk institutt sendte torsdag ut farevarsel for store nedbørsmengder i Rogaland, men øst for fylkesgrensen til Agder har regnet uteblitt. – Fra tidlig i morges og frem til i ettermiddag har det ikke vært nedbør her i det hele tatt. Vi har tvert imot hatt lettskyet vær, mye blå himmel og langt mindre vind enn det som var meldt på yr.no, sier daglig leder Simen Berge på Sirdal Høyfjellshotell til Stavanger Aftenblad. Det stemmer dårlig overens med tekstvarselet fra Meteorologisk institutt, som sa at det skulle komme bortimot 40 millimeter nedbør i form av regn i Sirdal fredag. Vindstyrken ble også varslet til 9–10 meter pr. sekund, med 18–20 sekundmeter i kastene. – Jeg er ingen meteorolog, og har heller ingen vindmåler, men jeg tror ikke det kan ha blåst mer enn 3–4 meter pr. sekund, sier Berge. Andre plasser i Sirdal har det imidlertid vært kraftig vind. Blant annet har Sirdal skisenter holdt stengt hele fredag på grunn av vindforholdene. Får konsekvenser – Dere har ikke akkurat noen fin helg i vente i Rogaland. Vi har sendt ut farevarsel om betydelige nedbørsmengder, særlig i indre strøk, sa meteorolog Stine Sagen til Aftenbladet torsdag. – Dette er nok ikke den beste helgen å reise på hytta. Jeg vil vel egentlig anbefale folk å holde seg hjemme, la hun til. For Simen Berge og Sirdal Høyfjellshotell har det elendige værvarselet allerede fått store konsekvenser. – Vi skulle hatt 100 overnattingsgjester fra fredag til lørdag, men nå har cirka halvparten av dem avbestilt oppholdet. Fra lørdag til søndag har vi mistet 50 av 150 gjester, sier Berge. – Det er klart det er fortvilende. Meteorologene har jo bommet fullstendig, legger han til. I 16-tiden fredag ettermiddag var det litt regn i luften på Fidjeland, men svært lite sammenlignet med det som var meldt. – Jeg har full forståelse for at det er vanskelig å melde været, og at det handler om å spå. Men jeg synes det er rart – og litt frustrerende – at det går an å ta så feil, sier Berge. Fine forhold via Tonstad Thomas Hukkelås i destinasjonsselskapet Visit Sirdal synes det er leit om værmeldingen skremmer turistene bort fra fjellet. – Jeg tror mange har droppet hytteturen i helgen, sier Hukkelås, som legger til at det må være lov å ta feil. – Men det er heldigvis sjelden meteorologene bommer så kraftig som de har gjort denne gangen. Det har rett og slett vært en fantastisk fin dag i skiløypene, sier Hukkelås. Han påpeker at det er fullt mulig å kjøre via Tonstad dersom Hunnedalsvegen er stengt, slik den skal være hele helgen. – Jeg kjørte den veien selv senest fredag. Da var det flotte kjøreforhold, sier Hukkelås. – Jeg velger gjerne Tonstad uansett når det er mye trafikk på Hunnedalsvegen. Det tar 40 minutter ekstra, men ellers går det helt fint, sier Simen Berge. Han understreker at det ødelegger mye for hotellet når værmeldingen er så dårlig som nå. – Det er dumt. Jeg vil selvsagt at folk skal holde seg hjemme hvis værvarselet er reelt og utgjør en faktisk trussel, men det er jo ingen fare i seg selv at Hunnedalsvegen er stengt. Da er det bare å kjøre rundt, sier Berge. Regn lørdag Både han og Hukkelås medgir samtidig at det så ut til å være et væromslag på gang i Sirdal fredag kveld. Det bekreftetet også vakthavende meteorolog Per Egil Haga i Meteorologisk institutt. – Sirdal har fremdeles ikke noe særlig godt vær i vente i helgen. Det skal blåse opp og komme en del snø både lørdag og søndag. Det kan også bli snøfokk, sier han. Lørdag regner det i Sirdal, viser skisentrenes webkameraer. Meteorologen beklager at han og kollegene bommet på værmeldingen for fredag. – Det er kjedelig å ta feil, men det hender jo dessverre at været blir annerledes enn det vi varsler. Derfor prøver vi som regel å uttrykke en viss usikkerhet, for en værprognose vil aldri være helt sikker, sier Haga. Han innrømmer at heller ikke meteorologene liker å bomme. – Vi synes ikke det er noe hyggelig når man får en annen værtype enn det vi har varslet, men vi gir aldri noen garantilapp på værvarslene våre, sier han. – Samtidig er det selvsagt beklagelig at hotellet har mottatt avbestillinger på grunn av værutsikter som ikke har slått til. – Hvordan kan du forklare at det har kommet mye mindre regn i Sirdal enn dere trodde? – Akkurat nå har vi en vestlig værtype, med mild, fuktig luft fra vest som strømmer inn over hele Vestlandet og Rogaland, og særlig de indre strøkene. Noe av nedbøren trekker også inn i sirdalsområdet, men mye mindre enn tidligere antatt, sier Haga. – På rogalandssiden av fylkesgrensen har vi målt en god del nedbør, men på lesiden av fjellene har det foreløpig kommet vesentlig mindre. Så selv om farevarselet strekker seg inn i Agder, blir det trolig begrensede nedbørsmengder over grensen. Regnet vil først og fremst komme i Rogaland.
Meteorologene meldte kraftig regn og advarte folk mot helgefjelltur i Sirdal, men det ble sol og fint vær.  Feil værmelding førte til mange avbestillinger på Sirdal Høyfjellshotell. Hotellsjefen er frustrert over det store tapet.  Meteorologene beklager feilen, men forklarer at værvarsling alltid innebærer usikkerhet.